《次抱拙妆薄命》
宋代·郑清之

落花流水何纷纷，三分春色二分尘。
黄鹂绕树恋不得，蝶蜂浪作花都巡。
昨日繁华今寂寞，飘零多属风雨晨。
金谷无人粉香死，锦踪绣迹俱成陈。
世人重花不重叶，林园自此无精神。
东君年少时，酷爱枝头花。
庸奴桃李妾姚魏，满蹊未数黄娘家。
一朝弃背春风老，懒踏长门阶上草。
芳菲特暂欢，颜色不长好。
白头事人那可期，不堪重赋章台诗。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。